Kuffa, Štefan, poslanec NR SR (2015-01-30):
Ďakujem za slovo. Vážený pán predseda, vážený pán minister, spravodajca, kolegyne, kolegovia, dovoľte mi niekoľko slov, budem len krátko. Nechcel som reagovať tou faktickou poznámkou na kolegu Hlinu, ale dovolím si tuná v rámci ako rozpravy, budem môcť reagovať. Dovolím si nesúhlasiť s tým – však myslím si, že som ho ani nesklamal – s týmto postojom, s tým, čo odprezentoval tuná, že prerodenie sa ku dôchodkom. No skús to odporúčať, Dodo, svojej vlastnej manželke! Hej, to je, ak by sme to tak zvrhli, len že prerodiť sa ku dôchodku a aby sme nedehonestovali zase tak to materstvo. Materstvo má byť docenené aj v našom sociálnom systéme. Hovoríme o dôchodku, dôchodok ako taký, je to veľmi citlivá téma. Dovolím si to povedať, neočakával som to, ale však už ani sklamaný nie som, ale aj takáto téma sa veľmi, veľmi silne spolitizovala a polarizuje. Nielen tuná plénum Národnej rady, ale aj celú túto našu spoločnosť. Viete, ja možno poviem taký postoj, trochu taký iný, pán minister, to, že otvárate ako II. pilier a otvára sa to štvrtýkrát II. pilier, ja s tým osobne naozaj nemám problém, aby sme to nemuseli, pán minister, otvoriť piatykrát. Alebo ja sa obávam, že neprejde dostatočný počet ľudí do toho I. piliera, nechajme to otvorené. Ja spokojne by som nechal II. pilier otvorený. Nechal by som ho otvorený a už nerobme z ľudí takých hlupákov, ktorí nevedia sa rozhodnúť. Myslím si, že po tejto rozprave, ak to sledovali niektorí tí občania, naozaj budú veľmi dezorientovaní z toho, že v podstate, keď jedna strana veľmi silne tvrdí, ten I. pilier, ten je ten najbezpečnejší, ten je ten najlepší, a ten II. pilier zasa druhá strana tvrdí, lebo ten II. pilier je ten najlepší. Ja som sa tak usmial, aj som sa tak zasmial, lebo v podstate druhý deň ide tuná tá rozprava, ja nieže mám len ten III. pilier ako doplnkového dôchodkového sporenia, ale ja mám ešte aj ten štvrtý pilier, a to sú naše vlastné deti, ktoré máme s manželkou. Lebo, pán minister, dnes vo svete je tá situácia taká neistá a vlastne aj tá sociálna, to sociálne napätie je veľmi eskalujúce, ale dovolím si povedať a je to aj vidieť a sme aj svedkami toho, že dokonca je schopný skrachovať aj štát. Ak skrachuje štát, nepomôže nám ani I., ani II., ani III. pilier. Ja by som tak apeloval a práve to, čo sa pred chvíľočkou tuná podcenilo, mať zdravú rodinu. Mať deti, do ktorých ty investuješ už počas svojho produktívneho života a investuješ do ich výchovy a do ich vzdelania. A keď budeš mať ty slušne vychované deti a budú vzdelané deti a budú uplatnené na trhu práce, nemusíš sa ty raz obávať, že keď raz budeš na dôchodku, že či padne I., alebo II. pilier, alebo III. pilier, ale tým pilierom zostane tvoja rodina. Ja každú vec, ktorá je dobrá tuná v tejto našej legislatíve aj v Národnej rade a čo sa týka aj podpory rodiny, ja som ju ochotný podporiť, a to je jedno, že či to je návrh zákona z pravej alebo z ľavej strany. Súhlasím s jednou vecou, ktorá tuná bola tiež počas tej rozpravy odprezentovaná, aby bol základný minimálny dôchodok podľa odrobených rokov. Základný minimálny dôchodok. To je, myslím si, tiež určitá garancia. To, čo sa tuná dnes napríklad spomenulo, že proste človek, ktorý nepracoval a z nuly v podstate mu zostáva nula. Áno, ten I. pilier je solidárny, lebo postará sa aj o tých ľudí, ktorí nepracovali. Ale dokonca táto spoločnosť má povinnosť postarať sa aj o tých ľudí, ktorí nechcú pracovať. Samozrejme, nepodporovať to, ale vytvárať tlak, aby ty si sa zamestnal a bol si prínosom a nie príťažou pre túto spoločnosť. Ak dovolíte, ja skončím. Nechcem to ďalej nejak tak rozvádzať, len som chcel poukázať na to, že nemusíme sa tuná doťahovať a počas tých desiatich rokov a otvárame II. pilier a teraz veľká vojna, lebo sa otvoril II. pilier. Ja to nevnímam takto tragicky, že sa toto otvorilo, a nechať naozaj na slobodné rozhodnutie ľudí. Ak si myslí tá strana, ktorá tvrdí to, že ten II. pilier je ten najlepší, nech presvedčí tých občanov, aby zostali. Ak si myslí tá druhá strana, že ten I. pilier, tam je tá istota a tam je, je solidárnejší, to je naozaj pravda, lebo ten je solidárny, ten je kapitálový, ale zase tá druhá strana nech zase presvedčí občanov, aby vstúpili do I. piliera. Ja osobne som v II. pilieri a nejak sa nechystám prestupovať a nevstúpil som tam z nejakého extra presvedčenia pred tými desiatimi rokmi alebo pred vyše desiatimi rokmi, ale tak, ako to bolo spomenuté, že boli tuná díleri a na poslednú chvíľu ma tá dílerka presvedčila, a to uvidím, keď raz budem v dôchodku, že či som urobil dobre alebo zle. Dnes by som si to jednoznačne nedovolil tvrdiť, že ten II. pilier je super taký najlepší, alebo, naopak, zase ten I. pilier. Ale aby sme udržali obidva piliery, tak budujme naše pevné vzťahy v rodinách a na to sa máme zamerať. Ďakujem pekne.